ΓΡΑΠΤΗ ΕΡΩΤΗΣΗ E-0856/98 υποβολή: Ursula Schleicher (PPE) προς το Συμβούλιο (31 Μαρτίου 1998)

Θέμα: Συνέπειες της απαγόρευσης της διαφήμισης προοόντων καπνού

Η οδηγία απαγορεύει κατ' αρχήν - με την επιφύλαξη εκτάκτων ρυθμίσεων που θεσπίζουν τα κράτη μέλη - τη χρησιμοποίηση ονόματος προϊόντων καπνού και για άλλα προϊόντα.

1. Αφορά αυτή η απαγόρευση μόνο τη διαφήμιση προϊόντων που δεν είναι προϊόντα καπνού με αυτή την ονομασία ή και αυτή καθεαυτή την ονοματοθεσία;

2. Τα κράτη μέλη μπορούν να θεσπίζουν έκτακτες ρυθμίσεις μόνον εφόσον το σήμα των προϊόντων καπνού είχε ήδη χρησιμοποιηθεί προηγουμένως και για άλλα προϊόντα «καλή τη πίστει». Πού αναφέρεται αυτή η «καλή πίστη»;

3. Σε περίπτωση που ένα κράτος παραλείπει να κάνει χρήση της δυνατότητας για θέσπιση έκτακτης ρύθμισης, τότε απαγορεύεται η περαιτέρω χρησιμοποίηση ενός ονόματος που έχει εγκριθεί νομίμως και είναι συγχρόνως σήμα προϊόντων καπνού για ένα προϊόν που δεν είναι προϊόν καπνού; (παράδειγμα: δεν θα μπορούσε πια η κοινότητα του θερέτρου St. Moritz να διαφημίζει τα προϊόντα και τις υπηρεσίες της, με το δικό της όνομα, μολονότι δεν έχει καμία σχέση με την ομώνυμη μάρκα τσιγάρων;)

4. Οπωσδήποτε επιτρέπεται να χρησιμοποιείται ένα «ίδιο ονομα» για τα προϊόντα που δεν είναι προϊόντα καπνού μόνο «υπό σαφώς διακριτική μορφή» από τη διαφήμιση προϊόντων καπνού: Σημαίνει αυτό ότι το σήμα αυτό καθ' εαυτό πρέπει να τροποποιηθεί για τα προϊόντα που δεν είναι προϊόντα καπνού; Πώς διασφαλίζεται ότι η διαφορετική ερμηνεία αυτής της διάταξης από τα κράτη μέλη δεν θα οδηγήσει στη δημιουργία νέων εμποδίων στις εμπορικές συναλλαγές;

Κοινή απάντηση στις γραπτές ερωτήσεις E-0856/98, Ε-0857/98, Ε-0858/98, Ε-0859/98, Ε-0860/98, Ε-0861/98, και Ε-0862/98 (13/14 Ιουλίου 1998)

'Οπως γνωρίζει το αξιότιμο μέλος του Κοινοβουλίου, το Ευρωπαϊκό Κοινοβούλιο, μετά από διεξοδική συζήτηση, ενέκρινε στις 13 Μαΐου 1998, σε δεύτερη ανάγνωση, την κοινή θέση του Συμβουλίου σχετικά με την οδηγία του Ευρωπαϊκού Κοινοβουλίου και του Συμβουλίου όσον αφορά την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τη διαφήμιση και τη χορηγία υπέρ των προϊόντων καπνού, χωρίς να επιφέρει τροποποιήσεις. Κατόπιν τούτου, το Συμβούλιο εξέδωσε τη σχετική οδηγία κατά τη σύνοδό του της 22ας Ιουνίου 1998 ((Θα προσαρμοσθεί όταν εκδοθεί τυπικά η οδηγία. )).

Ειδικότερα, όσον αφορά τα ζητήματα που έθιξε το αξιότιμο μέλος του Κοινοβουλίου, σημειωτέον ότι το Συμβούλιο, κατά τις συζητήσεις του σχετικά με την πρόταση της Επιτροπής, επεδίωξε ιδιαιτέρως να καταλήξει σε κείμενο το οποίο θα λαμβάνει υπόψη τόσο την αποτελεσματική λειτουργία της εσωτερικής αγοράς όσο και τις απαιτήσεις για τη διασφάλιση υψηλού επιπέδου προστασίας της υγείας.

Οι αιτιολογίες οι οποίες κυριάρχησαν κατά τις εργασίες του Συμβουλίου σχετικά με την εν λόγω πρόταση οδηγίας επεξηγήθηκαν λεπτομερώς στις παραγράφους του αιτιολογικού και στην αιτιολογική έκθεση που διαβιβάσθηκαν στο Ευρωπαϊκό Κοινοβούλιο πριν από τη δεύτερη ανάγνωση. Εναπόκειται στα κράτη μέλη να θεσπίσουν τις κατάλληλες διατάξεις για την εφαρμογή της οδηγίας προκειμένου να επιτευχθούν οι επιδιωκόμενοι στόχοι.

Το Συμβούλιο υπενθυμίζει στο αξιότιμο μέλος του Κοινοβουλίου ότι εναπόκειται στην Επιτροπή να μεριμνήσει για την εφαρμογή των διατάξεων που έχουν θεσπισθεί από τα θεσμικά όργανα δυνάμει της Συνθήκης και ότι το Δικαστήριο είναι αρμόδιο για την ερμηνεία τους και για τη διασφάλιση της συμφωνίας τους με τη Συνθήκη.